钦定古今图书集成/明伦汇编/闺媛典/第255卷 > 许自学妻褚氏〈王氏归氏附〉
## 钦定古今图书集成/明伦汇编/闺媛典/第255卷 > 许自学妻褚氏〈王氏归氏附〉

按《长洲县志》：褚氏，甫里许，自学妻。年十九，适自学，三
年而学亡，止一女，长依之，终身操作如窭人。崇祯庚
午，始立嗣。元溥，是年即举于乡，事褚至孝，一切先意
承志。尝为褚易故衣，褚泣曰：“予生平无完帛，恐溢则
为祸。”出其囊中衣，纵家人观之，曰：“此嫁时物，吾御之
若新。”观者咸太息。学弟自正妻王氏，年二十三而寡。
家贫无子，从父母居，父母复苦贫，未几相继殁，又依
弟居。当初寡父母伤其志，不敢言。一日，以色丝褐衣
探之，王泣不受，遂止。正弟自立，妻归氏生二子，年二
十九而寡。家无储粟，教其子次第成立。三寡皆事佛，
褚王尤甚。日诵《金经》二卷，闭一室中，罕与家人接。织
纴所得钱，即以舍佛。闻杀一生，忧见声色。邻里有危
厄不能救，则为欷歔废食。闻道有饿人，虽一食必减
半与之，三妇齿相埒。褚稍长，王归谨事之。岁时伏腊，
诸母会食，相劳苦，竟日不闻欢笑声。辛未，元溥请于
大中丞，旌褚宅里。明年旌王氏，又明年旌归氏。